text: Er benlås farlig?
  03 august 2011 kl. 06.19
  Kriminalforsorgen beder nu Sundhedsstyrelsen undersøge, om brugen af benlås på uregerlige fanger kan være farlig.
  Det sker efter, at en 23-årig rask og rørig mand i januar omkom på gulvet i Kolding Arrest efter at være lagt i benlås af en gruppe fængselsbetjente. 
  - Vi vil nu bede om en revurdering af benlåsen, efter at der er rejst lægelig tvivl om grebet, siger sikkerhedschef i Kriminalforsorgen Michael Gjørup. 
  Kriminalforsorgen vil imidlertid ikke sætte brugen af benlåsen i bero, mens Sundhedsstyrelsen har benlåsen "på briksen". 
  - For nuværende vil vi ikke forbyde benlåsen og stoppe brugen her og nu. Institutionerne har nu fået peberspray til rådighed, og det er vores opfattelse, at det vil kunne løse nogle af de situationer, hvor der før er anvendt greb, siger Michael Gjørup.
  